KIRJALLINEN KYSYMYS P-2770/99 esittäjä(t): Alima Boumediene-Thiery (Verts/ALE) neuvostolle. Takaisinottolauseke.



Virallinen lehti nro 280 E , 03/10/2000 s. 0126 - 0126



KIRJALLINEN KYSYMYS P-2770/99 esittäjä(t): Alima Boumediene-Thiery (Verts/ALE) neuvostolle (10. tammikuuta 2000) Aihe: Takaisinottolauseke Sisä- ja oikeusasioiden neuvosto hyväksyi 3. joulukuuta 1999 pidetyssä kokouksessa menettelyllä ilman keskustelua (A-kohdat) päätöksen takaisinottolausekkeesta. Sen mukaan tällaisen lausekkeen tulee sisältyä kaikkiin yhteisön sopimuksiin ja EY:n, sen jäsenvaltioiden ja kolmansien maiden kanssa tehtäviin sopimuksiin. Voisiko neuvosto täsmentää, mikä on tämän päätöksen, joka tehtiin kuulematta Euroopan parlamenttia, soveltamisalan laajuus? Koskeeko päätös tällä hetkellä voimassa olevia sopimuksia? Koskeeko päätös kaikkia kaupallisia sopimuksia ja siis myös niitä, jotka on tehty sellaisten maiden kanssa, jotka eivät ole antaneet riittäviä takuita demokratian ja perusoikeuksien kunnioittamisen alalla? Onko siis kaikkia maita, joiden kanssa EY neuvottelee sopimuksia tai joiden kanssa sopimus on voimassa, on pidettävä turvallisina? Miten takaisinottolauseke ja EU:n ja sen jäsenvaltioiden vuonna 1951 tehty pakolaisia koskeva Geneven yleissopimus ja erityisesti oikeus turvapaikkamenettelyyn ja karkotuksen ja palauttamisen kieltämistä koskeva periaate, sopivat yhteen? Vastaus (13. maaliskuuta 2000) 1. Arvoisan parlamentin jäsenen mainitsemassa neuvoston päätöksessä viitataan 4. maaliskuuta 1996 annettuihin neuvoston päätelmiin, joissa neuvosto sopi, että mallinmukaisten takaisinottolausekkeiden sisällyttämistä sekasopimuksiin tarkastellaan tapauskohtaisesti sekasopimuksia koskevia neuvotteluohjeita annettaessa. Neuvoston päätöksessä kyseiset päätelmät on mukautettu Amsterdamin sopimuksen voimaantulon jälkeiseen uuteen tilanteeseen. Vuonna 1996 sovittujen mallilausekkeiden tarkistaminen olikin aiheellista sen huomioon ottamiseksi, että Euroopan yhteisöllä on vastedes toimivalta tehdä takaisinottosopimuksia kolmansien maiden kanssa. Tämän päätöksen mukaisesti tarkistetut mallilausekkeet olisi sisällytettävä tulevaisuudessa yhteisön sopimuksiin sekä Euroopan yhteisön, sen jäsenvaltioiden ja kolmansien maiden välisiin sopimuksiin silloin, kun on kyse assosiaatio- tai yhteistyösopimuksista. Oikeudellisesti on kyse neuvotteluohjeista, jotka neuvosto on antanut EY:n perustamissopimuksen 300 artiklan 1 kohdan perusteella; kyseinen määräys ei edellytä Euroopan parlamentin kuulemista. Uusia ohjeita sovelletaan niiden hyväksymisen jälkeen parhaillaan käytävissä sekä tulevissa neuvotteluissa. 2. Lausekkeissa ei aseteta velvoitteita poistaa maasta laittomia maahanmuuttajia. Niissä ainoastaan velvoitetaan sopimuspuolet ottamaan takaisin oman maan kansalaiset ja tekemään takaisinottosopimuksia, joihin sisältyy velvoite ottaa takaisin kolmansien maiden kansalaisia ja kansalaisuutta vailla olevia henkilöitä. Laittomien maahanmuuttajien maasta poistamisen osalta on kunkin jäsenvaltion velvollisuus varmistaa, että maasta poistamiset toteutetaan niiden velvoitteiden mukaisesti, jotka valtiolle on asetettu pakolaisten oikeudellista asemaa koskevissa, 28. heinäkuuta 1951 tehdyssä Geneven yleissopimuksessa ja 31. tammikuuta 1967 tehdyssä pöytäkirjassa sekä muissa asiaa koskevissa sopimuksissa.